b'\n_START_ARTICLE_\nHudi\xc4\x8deve skale\n_START_SECTION_\nNastanek\n_START_PARAGRAPH_\nDrava je neko\xc4\x8d tekla mnogo vi\xc5\xa1je kot danes. Prod in pesek, ki ju je odlagala ob strugi, sta se s \xc4\x8dasoma spoprijela v kamnino konglomerat. Kamnina je kasneje razpokala in povr\xc5\xa1insko preperela in nastale so Hudi\xc4\x8deve skale.\n_START_SECTION_\nOpis\n_START_PARAGRAPH_\nRazporejene so v trikotniku s stranicami 16 m v smeri zahod - vzhod, 15 m v smeri jug - vzhod in 18 m v smeri vzhod - severozahod. Le\xc5\xbeijo tesno druga ob drugi. Visoke so od 2,2 do 4 metre. Nekaj metrov proti severu je \xc5\xa1e en skalni osamelec, ki je premera 1,5 m iv vi\xc5\xa1ine 1,5 m. Skale sestavljajo miocenski konglomerati, ki so svetlo sive do zelenkasto sive barve. Vsebujejo prodnike, ki so veliki od 1 do 13 cm. Prodniki so ve\xc4\x8dinoma mo\xc4\x8dno zaobljeni. V konglomeratu je tudi veliko skupkov kremenovih kristal\xc4\x8dkov. Med konglomerati so tudi tanki vlo\xc5\xbeki pe\xc5\xa1\xc4\x8denjaka in pe\xc5\xa1\xc4\x8denega laporja. V pe\xc5\xa1\xc4\x8denjaku se lahko najdejo ostanki \xc5\xa1koljik in sledovi lazenja. Skale so izreden pojav v naravnem stanju._NEWLINE_Hudi\xc4\x8deve skale so danes priljubljena izletni\xc5\xa1ka to\xc4\x8dka na planinski poti do Tojzlovega vrha. Z njih se odpira \xc4\x8dudovit razgled na Dravsko jezero z jezom in Mariborskim otokom pod njim.\n_START_SECTION_\nOd kod ime?\n_START_PARAGRAPH_\nLegenda pravi, da so Kamni\xc4\x8dani postali zelo neverni. Nad takimi du\xc5\xa1ami je dobil oblast hudi\xc4\x8d. Neke no\xc4\x8di je znosil na vrh gregene z Dravske doline mogo\xc4\x8dne skale z namenom pokon\xc4\x8dati Kamni\xc4\x8dane in njihove du\xc5\xa1e prikleniti v peklenskem kraljestvu. Toda v trenutku, ko je dvignil prvi kamen, da ga vr\xc5\xbee na Kamnico je posijalo sonce in v vasi je zapel petelin. Vrag je izgubil mo\xc4\x8d in je moral pobegniti. Skale so ostale in s tem tudi njihovo ime.'